Diari Oficial de la Generalitat Valenciana


Sumari del DOGV 7304, del 26-06-2014 (2014/5930)

ORDE 52/2014, de 20 de juny, de la Conselleria d'Educació, Cultura i Esport, per la qual es convoca la concessió d'ajudes per a la realització de festivals de caràcter audiovisual promoguts pels ajuntaments, per entitats dependents d'estos i per entitats sense ànim de lucre, de l'àmbit competencial de la Generalitat, que se celebren entre els mesos de gener i setembre de 2014, ambdós inclosos.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7304

Data del DOGV
:   26-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5930


Data del document
:   20-06-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 52/2014, de 20 de juny, de la Conselleria d'Educació, Cultura i Esport, per la qual es convoca la concessió d'ajudes per a la realització de festivals de caràcter audiovisual promoguts pels ajuntaments, per entitats dependents d'estos i per entitats sense ànim de lucre, de l'àmbit competencial de la Generalitat, que se celebren entre els mesos de gener i setembre de 2014, ambdós inclosos. [2014/5930]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.1.4 la competència exclusiva de la Generalitat en matèria de cultura.  
El Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria d'Educació, Cultura i Esport les competències en matèria de promoció cultural. Així mateix, de conformitat amb el que preveu l'article 17 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, correspon a la Secretaria Autonòmica de Cultura i Esport les funcions que li atribuïx l'article 68 de la Llei del Consell en matèria de proposta i execució de la política cultural relativa a les arts plàstiques i escèniques, així com la gestió de les ajudes en matèria cultural.  
Amb esta finalitat, la Conselleria d'Educació, Cultura i Esport convoca estes ajudes a fi de donar suport a la realització de festivals encaminats a la difusió d'obres audiovisuals a la Comunitat Valenciana i que promocionen la indústria cinematogràfica i audiovisual en valencià, que siguen promoguts pels ajuntaments, entitats dependents d'estos i entitats sense ànim de lucre dins de l'àmbit competencial de la Generalitat, durant l'any 2014, i potenciar-los.  
Per tot això, de conformitat amb el que disposen la Llei 38/2003, de 17 de novembre, General de Subvencions; el seu reglament, aprovat pel Reial Decret 887/2006, de 21 de juliol; el Decret 19/2012, de 7 de desembre, del president de la Generalitat; el Decret 179/2012, de 14 de desembre, del Consell; el Decret 190/2012, de 21 de desembre, del Consell, que aprova el Reglament Orgànic i Funcional de la Conselleria d'Educació, Cultura i Esport; atenent les facultats que em conferix l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i fent ús de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
ORDENE  
  
Primer  
Convocar la concessió de subvencions, en règim de concurrència competitiva, dins dels límits pressupostaris aprovats per a la finalitat indicada, per a la realització de festivals de caràcter audiovisual en els municipis dins de l'àmbit competencial de la Generalitat, que es realitzen entre els mesos de gener i setembre de 2014, ambdós inclosos, i aprovar les bases de la convocatòria per les quals es regirà, així com el model de sol·licitud, que s'acompanyen com a annexos d'esta orde.  
  
Segon  
La Llei de Pressupostos de la Generalitat per a l'exercici 2014 conté la línia de subvenció T6423000, inclosa en el programa 453.40, Arts plàstiques i escèniques, del capítol IV, destinada a l'esmentada finalitat, per un import global màxim de 20.000 euros (vint mil euros).  
Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
Esta convocatòria d'ajudes no necessita ser notificada a la Comissió Europea per no reunir tots el requisits de l'article 107,1 del Tractat de Funcionament de la Unió Europea, atés que s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres. Esta orde no podrà aplicar-se a les empreses que operen en els sectors determinats en el punt 1 de l'article 1 del Reglament de la Unió Europea número 1407/2013, de la Comissió, de 18 de desembre de 2013 (DOUE L 352, de 24.12.2013), relatiu a l'aplicació dels articles 107 i 108 del Tractat de les ajudes de minimis. L'ajuda total sota este concepte de minimis, concedida a qualsevol empresa, no podrà excedir els 200.000 euros en un període de tres exercicis fiscals. El centre gestor haurà d'haver comprovat que no se supera el límit mencionat en l'apartat anterior.  
  
Sense perjuí d'això, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
A l'efecte de control de les ajudes concedides a l'empara del Reglament de minimis, la Conselleria d'Educació, Cultura i Esport mantindrà un registre detallat d'esta i de totes les altres subvencions que s'acullen a la regla de minimis.  
  
Quart  
Segons el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i se'n regula el funcionament, i el Decret 80/2011, d'1 de juliol, del Consell, que modifica la denominació i composició de la comissió esmentada, esta no ha de pronunciar-se sobre la convocatòria, ja que no té una especial incidència pressupostària i econòmica.  
  
Quint  
Esta orde produirà efectes a partir de l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra este acte, que posa fi a la via administrativa, es podrà recórrer potestativament en reposició o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de la publicació d'esta orde.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini dos mesos, comptats a partir de l'endemà de ser publicada, o a partir de l'endemà de ser notificada la resolució expressa del recurs de reposició.  
  
València, 20 de juny de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases per a la concessió d'ajudes per a la realització de festivals de caràcter audiovisual promoguts pels ajuntaments, per entitats dependents d'estos i per entitats sense ànim de lucre, dins de l'àmbit competencial de la Generalitat, que se celebren entre els mesos de gener i setembre de 2014, ambdós inclosos  
  
Primera. Objecte, import i nombre màxim d'ajudes  
1. Esta convocatòria té per objecte potenciar l'organització de festivals de caràcter audiovisual que se celebren entre els mesos de gener i setembre de 2014, ambdós inclosos.  
2. S'entén per festivals de caràcter audiovisual, als efectes d'esta convocatòria, aquells que reunisquen les següents característiques mínimes:  
- Que la convocatòria comporte la redacció d'unes bases escrites, prèvies i públiques.  
- Que tinguen naturalesa de concurrència competitiva.  
- Que la valoració de la competició estiga encomanada a un jurat professional.  
- Que es concedisquen premis o guardons als audiovisuals seleccionats.   
3. Es podrà concedir un màxim de 15 ajudes, sense que en cap cas l'import de qualsevol d'estes supere els 3.000 euros. La quantia de la totalitat de les ajudes que es concediran no podrà excedir els 20.000 euros previstos en la línia de subvenció T6423000, inclosa en el programa 453.40, Arts plàstiques i escèniques, del capítol IV del pressupost de la Conselleria d'Educació, Cultura i Esport per a l'any 2014.  
  
  
Segona. Beneficiaris  
Podran sol·licitar estes ajudes les corporacions locals, els organismes dependents d'estes que pertanyen al sector públic i les entitats sense ànim de lucre amb personalitat jurídica, dins de l'àmbit competencial de la Generalitat, que organitzen i realitzen festivals audiovisuals entre els mesos de gener i setembre de 2014, ambdós inclosos.  
  
Les ajudes concedides per mitjà d'esta orde estan acollides al règim de minimis establit en el Reglament UE número 1407/2013, de la Comissió, de 18 de desembre de 2013 (DOUE L 352, de 24.12.2013), relatiu a l'aplicació de l'article 107 del Tractat a les ajudes de minimis.  
  
En cap cas estes ajudes podran superar l'import màxim total per beneficiari de 200.000 euros durant un període de tres exercicis fiscals, ni individualment ni com a resultat de l'acumulació amb unes altres ajudes de minimis concedides al mateix beneficiari, tal com establix el Reglament de la Unió Europea número 1407/2013, de la Comissió.  
  
Sense perjuí d'això, serà possible l'acumulació d'un altre tipus d'ajudes per a la mateixa acció subvencionada, excepte si esta acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
A l'efecte de control de les ajudes concedides a l'empara del reglament de minimis, la Conselleria d'Educació, Cultura i Esport mantindrà un registre detallat d'esta i de totes les altres subvencions que s'acullen a la regla de minimis  
  
Tercera. Presentació de sol·licituds  
1. El termini de presentació de sol·licituds serà de 20 dies hàbils a partir de l'endemà de ser publicada esta convocatòria en el Diari Oficial de la Comunitat Valenciana.  
2. Les sol·licituds adreçades a la Conselleria d'Educació, Cultura i Esport podran presentar-se en la seu d'esta, ubicada a l'avinguda de Campanar, número 32, 46786 València, i en les direccions territorials d'Educació, Cultura i Esport d'Alacant (c/ Carratalà, núm. 47, 03161 Alacant), Castelló de la Plana (av. del Mar, núm. 23, 12398 Castelló de la Plana) i València (c/ Gregori Gea, núm. 14, 46745 València); també es pot fer utilitzant qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i justificar la data d'imposició de l'enviament en l'oficina de correus o de presentació en el registre, i anunciar la remissió de la sol·licitud per mitjà de fax (núm. 834 272 902) o de telegrama en el mateix dia, només als efectes organitzatius.  
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP. En este cas, la sol·licitud s'emplenarà amb l'aplicació informàtica establida a este efecte i el sol·licitant haurà de disposar de firma electrònica d'entitats o de ciutadà emesa per l'Institut Valencià de Finances, , o de DNI electrònic.  
La tramitació telemàtica pot realitzar-se a través del PROP, en la URL següent: .  
Els documents complementaris a la sol·licitud poden ser aportats de forma telemàtica. En este cas, només s'acceptaran en format PDF i hauran d'estar firmats per mitjà de la plataforma de firma en línia de l'Institut Valencià de Finances: .  
3. Les sol·licituds, que hauran d'emplenar-se necessàriament de conformitat amb el model que s'adjunta a esta convocatòria i d'acompanyar-se dels documents o certificats a què es fa referència en cada capítol, desenrotllaran els punts següents:  
  
3.1. Declaració de les subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques i privades per a la mateixa finalitat, amb justificació documental de la quantia (apartat D del model de sol·licitud).  
3.2. Declaració d'ajudas de minimis (apartat D del model de sol·licitud).  
3.3. Declaració responsable de no concórrer en cap de les prohibicions per a obtindre la condició de beneficiari especificades en els punts 2 i 3 de l'article 13 de la Llei 38/2003, de 17 de novembre, General de Subvencions, en els termes que preveu l'article 13.7 de l'esmentat cos legal (apartat F del model de sol·licitud).  
4. Igualment, la sol·licitud haurà d'acompanyar-se de la següent documentació (apartat E del model de sol·licitud):  
a) La proposta artística del festival audiovisual degudament documentada, amb el pressupost previst i les projeccions previstes en valencià,  
b) Una memòria, si és el cas, de les activitats del festival cinematogràfic realitzades pel sol·licitant durant l'any 2013, on conste el nombre d'edicions del festival realitzades fins a la data.  
c) Les entitats sense ànim de lucre hauran d'acreditar l'absència de l'ànim de lucre per mitjà d'una declaració responsable i de la presentació d'una còpia dels estatuts de l'entitat.  
d) Dades bancàries del compte on es desitge rebre l'import de l'ajuda sol·licitada, en cas de ser-ne beneficiari, per a la qual cosa caldrà emplenar el model de domiciliació bancària que s'adjunta a esta convocatòria.  
5. D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en l'apartat G del model de sol·licitud s'hi inclou la possibilitat que el sol·licitant autoritze expressament la Conselleria d'Educació, Cultura i Esport per a obtindre directament l'acreditació del compliment de les obligacions tributàries i davant de la Seguretat Social. No obstant això, si les entitats sense ànim de lucre amb personalitat jurídica deneguen este consentiment, hauran d'aportar la documentació següent:  
  
- Certificat positiu de l'Agència Estatal d'Administració Tributària, que acredite que el sol·licitant es troba al corrent de les seues obligacions.  
- Certificat de la Tresoreria de la Seguretat Social, que acredite que el sol·licitant es troba al corrent de les seues obligacions.  
- Certificat de les direccions territorials de la Conselleria d'Hisenda i Administració Pública, que acredite que el sol·licitant no té deutes de naturalesa tributària amb la Generalitat.  
Queden exonerades d'esta acreditació les corporacions locals, les quals, no obstant això, hauran de presentar una declaració responsable alternativa a estos efectes.  
6. Si la sol·licitud d'iniciació no inclou totes les dades exigides o falta la documentació acreditativa, es requerirà l'interessat perquè en el termini de 10 dies esmene estos defectes, amb l'advertència que si no ho fa, es considerarà que desistix de la seua petició, segons disposa l'article 71.1 de la Llei 30/1992, de 26 de novembre, després de la resolució que haurà de ser dictada en els termes que preveu l'article 42 de la referida llei.  
7. Les dades de caràcter personal contingudes en l'imprés de sol·licitud podran ser incloses en un fitxer per a ser tractades automatitzadament per la Conselleria d'Educació, Cultura i Esport. El tractament d'estes dades es farà d'acord amb el que disposen la Llei Orgànica 15/1999, de Protecció de Dades de Caràcter Personal, i el reglament que la desplega, i els interessats podran exercir els seus drets d'acord amb esta normativa davant de la mencionada Conselleria.  
  
Quarta. Instrucció del procediment de concessió de les ajudes. Comissió tècnica avaluadora  
1. L'òrgan competent per a l'ordenació i la instrucció del procediment de concessió de les ajudes és el Servici de Coordinació d'Entitats Culturals i Ajudes de la Direcció General de Cultura.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en el següent apartat.  
3. Per a l'avaluació dels projectes presentats es constituirà una comissió tècnica avaluadora, tal com preveu l'article 22 de la Llei General de Subvencions, que adaptarà el seu funcionament a les regles generals que s'apliquen als òrgans col·legiats establides en els articles 22 i següents de la Llei 30/1992, i que tindrà la composició següent:  
  
- Presidència: qui ocupe la Subdirecció General d'Arts Plàstiques i Escèniques, o la persona en qui delegue.  
- Vicepresidència: qui ocupe la direcció del Servici de Coordinació d'Entitats Culturals i Ajudes.  
- Vocals: dos tècnics o tècniques de l'Administració a proposta de la Direcció General de CulturArts, nomenats per l'òrgan competent.  
  
- Secretaria: un tècnic o tècnica adscrit a la Direcció General de Cultura, amb veu però sense vot.  
4. La comissió tècnica avaluadora, atenent les sol·licituds presentades, emetrà un informe d'avaluació d'acord amb els criteris de prioritat que s'enumeren en la base quinta, i deixarà constància en la corresponent acta dels motius de valoració de les sol·licituds, així com de la prelació de major a menor puntuació.  
5. En qualsevol moment del procediment podrà instar-se el sol·licitant perquè realitze qualsevol tràmit, de conformitat amb el que preveu l'article 76.2 de la Llei 30/1992, per un termini de 10 dies, amb els efectes determinats en esta norma.  
6. L'òrgan instructor, a la vista dels expedients i de l'informe i la proposta de la comissió tècnica avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, amb trasllat per un termini de 10 dies per a presentar al·legacions. Es prescindirà d'este tràmit quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva i s'elevarà a la consellera d'Educació, Cultura i Esport, òrgan competent per a resoldre la convocatòria.  
  
Quinta. Criteris de prioritat. Puntuació mínima exigida. Determinació de la quantia de les subvencions  
1. Amb caràcter general, per a l'elaboració del seu informe i de la proposta, la comissió tècnica avaluadora tindrà en compte els següents criteris de valoració i amb la ponderació que s'establix:  
A) Projecte del festival de què es tracte, que es realitzarà en el període de gener a setembre de 2014, fins a un màxim de 15 punts, amb el desglossament següent:  
- Interés cultural de la proposta o projecte del festival, fins a un màxim de 5 punts.  
- Especialització del festival, fins a un màxim de 5 punts.  
- Pressupost de gastos del festival, fins a un màxim de 5 punts.  
B) La incidència social de la proposta de festival, fins a un màxim de 5 punts. Se'n podrà valorar l'adequació a la població, a la realitat sociocultural i a la situació econòmica del territori on s'exercisca l'activitat proposada. De la mateixa manera, es podrà valorar l'impacte per als interessos culturals dins de l'àmbit competencial de la Generalitat.  
C) Nombre d'edicions celebrades anteriorment i qualitat mitjana, fins a un màxim de 5 punts, amb una valoració de 0,20 punts per cada edició celebrada.  
2. La proposta que eleve la comissió tècnica avaluadora no podrà incloure cap sol·licitud que no haja aconseguit una puntuació mínima de 15 punts.  
3. El contingut d'informació falsa o que no es corresponga amb la realitat del projecte suposarà la desestimació automàtica de la sol·licitud i la no-valoració per part de la comissió, amb una resolució motivada, o, si és el cas, podrà produir-se la revocació de la subvenció concedida. Amb caràcter previ s'atorgarà audiència a l'interessat a fi de no causar-li indefensió.  
4. Per a la determinació de la quantia de les ajudes es tindrà en compte la puntuació total obtinguda en relació amb els criteris de prioritat esmentats més amunt i la seua ponderació.  
  
Sexta. Resolució de la convocatòria. Terminis  
L'òrgan instructor elevarà la proposta de resolució definitiva a la consellera d'Educació, Cultura i Esport, qui resoldrà l'adjudicació i la quantia de les ajudes, i disposarà que es publique en el Diari Oficial de la Comunitat Valenciana en el termini màxim de sis mesos a partir de la data de publicació de la convocatòria.  
En el cas que en el termini establit no s'haja publicat la resolució de la convocatòria, s'entendran desestimades totes les sol·licituds, sense perjuí de l'obligació de resoldre que competix a l'administració actuant, de conformitat amb el que establix l'article 42 de la Llei 30/1992.  
  
  
Sèptima. Obligacions dels beneficiaris  
1. Els ajuntaments, les entitats que en depenguen i les entitats sense ànim de lucre amb personalitat jurídica que obtinguen estes ajudes estan obligats a:  
a) Comunicar per escrit a la Conselleria d'Educació, Cultura i Esport l'acceptació de la subvenció en el termini dels 20 dies hàbils següents a la publicació de la resolució de concessió d'estes ajudes en el Diari Oficial de la Comunitat Valenciana, d'acord amb el model d'acceptació que s'adjunta a esta convocatòria.  
b) Realitzar l'activitat d'acord amb el projecte presentat i comunicar qualsevol canvi o modificació que es produïsca en el programa definitiu de l'activitat abans de ser realitzada, per mitjà d'un informe, i les causes que els han provocat. La modificació del projecte haurà de ser aprovada expressament per la consellera d'Educació, Cultura i Esport.  
  
c) Per al supòsit que el beneficiari subcontracte les activitats subvencionades, s'haurà d'ajustar al que disposa l'article 29 de la Llei 38/2003, General de Subvencions, i en cap cas podrà efectuar la subcontractació amb les persones o les entitats, intermediaris o assessors als quals es referix l'apartat 7 d'este precepte legal. De la mateixa manera, i en atenció al que disposa l'article 31.3 del mateix cos legal, hauran d'atendre's els principis de publicitat i lliure concurrència, i sol·licitar tres ofertes diferents quan la subcontractació supere la quantia de 12.000 euros.  
d) El beneficiari haurà de fer constar en tota publicació, fullet, programa, publicitat del festival, etc., o a falta d'això, en qualsevol mitjà o suport que es realitze, el patrocini de la Generalitat i de la Conselleria d'Educació, Cultura i Esport, d'acord amb les normes d'identitat corporativa incloses en la pàgina web . Esta obligació es produirà a partir de la data de publicació de la resolució de la concessió d'ajuda en el Diari Oficial de la Comunitat Valenciana.  
  
e) Comunicar la declaració actualitzada sobre subvencions, ajudes, ingressos o recursos sol·licitats, percebuts o concedits i pendents de percepció per altres administracions o institucions públiques o privades per a la mateixa finalitat, i justificar-ne documentalment la quantia, o bé confirmar per mitjà d'una declaració que la informació facilitada respecte d'això en la sol·licitud no ha tingut variacions des de la data de la presentació.  
f) Justificar l'ús de la subvenció en la forma que s'indica en la base octava i conservar els documents justificatius de l'aplicació dels fons rebuts per a poder justificar el gasto i poder atendre les actuacions de comprovació i control.  
g) L'òrgan instructor comprovarà, respecte de tots els beneficiaris, el certificat positiu d'estar al corrent de les seues obligacions tributàries i davant de la Seguretat Social, en la forma establida en l'article 14.1.e de la Llei General de Subvencions i regulada en l'article 22 del Reial Decret 887/2006, de 21 de juliol, pel qual s'aprova el Reglament de la Llei General de Subvencions. El sol·licitant que no haja autoritzat expressament la Conselleria tal com s'ha assenyalat en l'apartat 3.4 d'esta convocatòria, haurà d'aportar els certificats en els termes que preveu l'article 22 del Reial Decret 887/2006, de 21 de juliol.  
  
2. S'apliquen a estes ajudes les obligacions que per als beneficiaris de subvencions establix, amb caràcter general, l'article 14 de la Llei 38/2003, de 17 de novembre, General de Subvencions.  
3. L'incompliment de qualsevol dels requisits i obligacions estipulats en esta convocatòria, així com la infracció provada d'algun dels seus punts, suposaran l'anul·lació de l'ajuda concedida i obligarà a reintegrar-la en els supòsits de l'article 37 de la Llei General de Subvencions, amb l'addició del pagament dels interessos de demora des del moment del pagament de l'ajuda fins a la data en què s'acorde la procedència del reintegrament.  
  
Octava. Justificació i pagament de les subvencions  
1. El pagament de les subvencions s'efectuarà per mitjà d'una transferència bancària segons el model de domiciliació bancària presentat junt amb la sol·licitud, sempre que l'activitat s'haja realitzat d'acord amb el projecte presentat i es justifiquen correctament els gastos ocasionats per l'activitat subvencionada.  
2. La justificació de la subvenció, de conformitat amb el model de justificació que s'adjunta a esta convocatòria, requerirà la presentació pel beneficiari dels documents següents:  
a) Memòria del festival audiovisual realitzat, amb especificació de les projeccions en valencià i adjuntant fullets, cartells i tota la documentació il·lustrativa de l'activitat que es considere oportuna.  
b) Declaració de les activitats realitzades que han sigut finançades amb la subvenció i el cost, amb el desglossament de cada un dels gastos incorreguts.  
c) Compte justificatiu:  
- Justificants originals (factures, inclús electròniques i qualsevol altre document de valor probatori) del gasto efectuat, o qualsevol altre document amb validesa jurídica que permeta acreditar el compliment de l'objecte de la subvenció, datats el 2014, perquè siguen estampillats pel departament de gestió corresponent i tornats posteriorment als interessats.  
- Justificants del pagament efectuat per un import mínim igual al de la quantitat subvencionada. No es podrà incloure com a gasto subvencionable l'import de l'IVA deduïble quan el beneficiari estiga obligat a realitzar declaració del mencionat impost.  
Estos justificants hauran d'aportar-se fins al dia 31 d'octubre de 2014 en la Conselleria d'Educació, Cultura i Esport. A partir d'este dia el crèdit quedarà anul·lat i es perdrà el dret a cobrar l'ajuda concedida.  
  
  
Novena. Altres disposicions  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent d'ajudes atorgades per altres administracions o ens públics o privats podran donar lloc a la modificació de la resolució de concessió. Si l'alteració de les condicions del projecte subvencionat significa una reducció d'este, la modificació serà proporcional a la minoració efectuada. Per al supòsit de l'obtenció d'ajudes concurrents que siguen compatibles, la modificació només es produirà si la suma d'estes ajudes supera el cost de l'activitat subvencionada, i en este cas es minorarà la quantitat que excedisca del cost final de l'activitat.  
2. L'import de la subvenció no podrà ser, en cap cas, d'una quantia que, aïlladament o en concurrència amb subvencions o ajudes d'administracions públiques o d'altres ens públics o privats, supere el cost de l'activitat que haja de realitzar el beneficiari. Tot això d'acord amb la Llei 38/2003, de 17 de novembre, General de Subvencions, i amb les disposicions que la despleguen.  
3. Les resultes que puguen produir-se per renúncies a l'ajuda concedida o per aplicació d'allò que s'ha indicat en el punt 1 d'esta base podran disposar-se per mitjà d'una nova resolució de l'òrgan competent, i s'hi inclouran, en primer lloc, aquelles sol·licituds que hagen superat la puntuació mínima exigida i hagen estat incloses en la proposta de la base quinta, 2, i hagen quedat amb major puntuació sense ajuda; a falta d'això, s'incrementarà la quantitat resultant als beneficiaris als quals s'haja concedit ajuda, en la seua proporció, i en este cas es podran superar els límits establits en la base primera, 3, tot això en atenció a l'informe que elevarà a l'òrgan instructor la comissió tècnica avaluadora.